|  |
| --- |
| Министерство на образованието и науката |
| |  |  | | --- | --- | | брой: 93, от дата 11.11.2014 г.   Официален раздел / МИНИСТЕРСТВА И ДРУГИ ВЕДОМСТВА | стр.31 | |
|  |
|  |
| Инструкция № 1 от 30 октомври 2014 г. за провеждане на целодневна организация на учебния ден |
|  |
| **ИНСТРУКЦИЯ № 1 от 30 октомври 2014 г.**  **за провеждане на целодневна организация на учебния ден**  Глава първа  ОБЩИ ПОЛОЖЕНИЯ  **Чл. 1.** С тази инструкция се определят условията и редът за провеждане на целодневна организация на учебния ден за учениците от I до VIII клас в училищата в системата на народната просвета.  **Чл. 2.** Целодневната организация на учебния ден включва провеждането на задължителните учебни часове по училищния учебен план и дейности по самоподготовка, занимания по интереси и организиран отдих и спорт.  **Чл. 3.** (1) Всяко училище разработва годишна училищна програма за целодневна организация на учебния ден в съответствие с вида и спецификата на училището, която се приема от педагогическия съвет и се утвърждава от директора на училището в срок до 1 октомври на всяка календарна година.  (2) Годишната училищна програма включва организирането, разпределението и съдържанието на дейностите по самоподготовка, занимания по интереси и организиран отдих и спорт.  Глава втора  УСЛОВИЯ И РЕД ЗА ПРОВЕЖДАНЕ НА ЦЕЛОДНЕВНА ОРГАНИЗАЦИЯ НА УЧЕБНИЯ ДЕН  Раздел І  **Общи положения**  **Чл. 4.** Училищата може да провеждат целодневна организация на учебния ден за учениците от I до VIII клас при наличие едновременно на следните условия:  1. финансова и материална обезпеченост на училището;  2. наличие на санитарно-хигиенни условия;  3. осигурени безопасни условия;  4. заявено желание на родителите.  **Чл. 5.** Целодневната организация на учебния ден може да се организира за всеки клас по следните начини:  1. задължителните учебни часове се провеждат в самостоятелен блок до обяд или следобед, а дейностите по самоподготовка, занимания по интереси и организиран отдих и спорт се провеждат съответно след обяд или до обяд;  2. задължителните учебни часове се съчетават с дейностите по самоподготовка, занимания по интереси и организиран отдих и спорт в смесен блок сутрин и следобед само за учениците от I до IV клас.  **Чл. 6.** (1) Дейностите по самоподготовка, занимания по интереси и организиран отдих и спорт се провеждат в полуинтернатни групи.  (2) В една полуинтернатна група могат да бъдат включени ученици от различните класове от съответния етап на основното образование: от І до ІV клас или съответно от V до VІІІ клас.  **Чл. 7.** (1) Дейностите в полуинтернатните групи се провеждат с еднаква продължителност със задължителните учебни часове за съответния клас в съответствие с чл. 96 от Правилника за прилагане на Закона за народната просвета (ДВ, бр. 68 от 1999 г.).  (2) В случаите, когато в полуинтернатните групи участват ученици от І и ІІ клас, продължителността на часа е 35 минути.  **Чл. 8.** (1) Дейностите в полуинтернатните групи се разпределят дневно, както следва: самоподготовка – 2 часа; организиран отдих и спорт – 2 часа; занимания по интереси – 2 часа.  (2) За учениците от V до VІІІ клас дейностите в полуинтернатните групи могат да се разпределят дневно: самоподготовка – 3 часа; организиран отдих и спорт – 1 час; занимания по интереси – 2 часа.  **Чл. 9.** (1) Седмичното разпределение на дейностите в полуинтернатните групи се утвърждава от директора на училището в срок до 1 октомври на всяка календарна година.  (2) При изготвяне на разпределението по ал. 1 може да се предвиди време за почивка между дейностите по самоподготовка, занимания по интереси и организиран отдих и спорт.  **Чл. 10.** Директорът на училището организира, контролира и координира дейността на възпитателите/учителите в полуинтернатните групи за:  1. планирането на дейностите според индивидуалните и груповите потребности на учениците;  2. информирането на родителите на учениците и учителите по задължителна подготовка за образователни постижения и затруднения на учениците, както и за степента на социализацията им;  3. създаването на позитивна възпитателна и учебна среда;  4. насърчаването, подпомагането и мотивирането на учениците за самостоятелна работа;  5. подпомагането на учениците за справяне с трудностите и засилване стремежа им към постижение и конструктивно съревнование;  6. анализ и проследяване на развитието и напредъка на учениците и резултатите от обучението им;  7. изграждането на умения за самооценка у учениците;  8. създаване и прилагане на съвременни педагогически методи и технологии;  9. ежедневното вписване на темите по самоподготовка, занимания по интереси и организиран отдих и спорт в материалната книга за взетите учебни часове и в дневника на група при целодневна организация на учебно-възпитателния процес.  **Чл. 11.** При продължителност на работното време по чл. 136, ал. 3 от Кодекса на труда, извън минималната задължителна норма за преподавателска работа на лицата, заемащи възпитателски длъжности, същите изпълняват установените им задължения съответно в чл. 129е, 129ж и 129з от Правилника за прилагане на Закона за народната просвета.  Раздел ІІ  **Дейности по организиран отдих и спорт**  **Чл. 12.** Дейностите по организиран отдих и спорт на учениците не се провеждат в учебните помещения, в които се водят часовете от задължителната подготовка.  **Чл. 13.** Дейностите по организиран отдих и спорт включват:  1. организиране на обедното хранене на учениците;  2. организиране и координиране на дейностите по отдиха и спортните игри на учениците;  3. наблюдение и оценка на поведенческите ситуации по време на организирания отдих и спорт на учениците;  4. провеждане на беседи и разговори с учениците по възникнали затруднения, споделяне на проблеми, възникнали конфликти и други за осъществяване на преход към самоподготовката;  5. спазване на здравно-хигиенните норми и изисквания от учениците;  6. грижа за опазване здравето и живота на децата и учениците, включително по време на пътуването с учениците от училището до населените места, в които живеят, и обратно.  Раздел ІІІ  **Дейности по самоподготовка**  **Чл. 14.** Дейностите по самоподготовка включват:  1. преглед на преподадения учебен материал и необходимите понятия;  2. степенуване по трудност на учебните предмети, включени в самоподготовката;  3. усвояване и затвърждаване на учебното съдържание с разбиране;  4. самостоятелно преодоляване на когнитивни трудности и предизвикателства;  5. подготовката на домашните работи и трайното усвояване на учебното съдържание.  **Чл. 15.** (1) Според потребностите на учениците в дейностите по самоподготовка може да се осигуряват и консултации с началните учители и с учителите по съответните учебни предмети.  (2) Директорът на училището осигурява консултациите по ал. 1 по време на самоподготовката по утвърден от него график.  Раздел ІV  **Занимания по интереси**  **Чл. 16.** (1) За провеждане на заниманията по интереси директорът на училището, в началото на всяка учебна година, организира проучване на интересите на учениците и осигурява подходяща материална база, включително и извън наличната в училището.  (2) Заниманията по интереси се организират и провеждат съобразно възможностите на училището.  (3) Заниманията по интереси могат да не са пряко свързани с усвояването на учебното съдържание от часовете по задължителна подготовка.  **Чл. 17.** (1) Провеждането на заниманията по интереси може да бъде организирано в сборни групи, които се формират от ученици от различни полуинтернатни групи.  (2) В сборните групи по занимания по интереси могат да се включват и ученици, които не са обхванати в целодневната организация на учебния ден.  (3) Учениците, които не са включени в сборните групи по занимания по интереси, продължават заниманията в полуинтернатните групи, в които са записани, или в други полуинтернатни групи в съответствие с училищната програма.  Глава трета  ГОДИШНО ТЕМАТИЧНО РАЗПРЕДЕЛЕНИЕ  **Чл. 18.** Годишното тематично разпределение на възпитателите/учителите в полуинтернатните групи се изготвя в съответствие с броя на учебните седмици съгласно графика на учебното време.  **Чл. 19.** Годишното тематично разпределение на възпитателите/учителите по дейностите по самоподготовка и занимания по интереси съдържа следните реквизити: учебна седмица, дата, тема, брой часове, дидактически материали, забележка.  **Чл. 20.** (1) Годишното тематично разпределение се изготвя от учителя/възпитателя и се утвърждава от директора на училището.  (2) Преструктуриране на темите, включени в годишното тематично разпределение, се извършва в случай на необходимост, като корекциите се нанасят в реквизит забележка и се утвърждават от директора на училището.  **Чл. 21.** (1) В годишното тематично разпределение в частта „Самоподготовка“ се включват учебните предмети, по които е извършена самоподготовката, и темата за деня.  (2) В случаите, когато самоподготовката се провежда в полуинтернатни групи с ученици от различни класове, се нанасят учебните предмети и темите за деня за всеки клас.  **Чл. 22.** В годишното тематично разпределение в частта „Занимания по интереси“ се включват тематичните направления, по които се провеждат заниманията по интереси: наука, история и традиции, изкуства, спорт, образователни и развиващи игри и други.  ЗАКЛЮЧИТЕЛНИ РАЗПОРЕДБИ  **§ 1.** Инструкцията се издава на основание чл. 34, ал. 4 от Закона за народната просвета и чл. 95 от Правилника за прилагане на Закона за народната просвета.  **§ 2.** Инструкцията влиза в сила от деня на обнародването й в „Държавен вестник“.  Министър: **Румяна Коларова**  7510 |
|  |